Я з’яўляюся ад пачатку начальнікам гэтага лагера, разам са мной у першай змене працавалі выхавальнікамі настаўніца фізкультуры Т. І. Балгіра, настаўніца спеваў А. Э. Грывусевіч. Днём ездзілі на азёры, хадзілі на прадпрыемствы горада, а вечарам — вогнішча, на якім дзеці смажылі хлеб, каўбаскі, спявалі. Кожны дзень ксёндз Анджэй праводзіў з выхаванцамі ранішнюю зарадку, потым сумесную малітву, дзеці ўдзельнічалі ў святой Імшы, падчас якой святар тлумачыў ім прачытаны ўрывак з Евангелля. Заўсёды вельмі пра іх клапаціўся: разам з выхавальнікамі сачыў, калі малыя купаліся; пад’язджаў з іншымі святарамі на машынах у сталоўку падчас вялікага дажджу, каб малыя не прамачылі ногі; прывозіў гарачы абед, калі лагер быў у паходзе. Замаўляў аўтобус для экскурсіі. Кожная змена абавязкова некуды ездзіла: возера Нарач, Браслаўскія азёры, Мінск, Маладзечна, Блакітныя азёры, Глыбокае, Мосар.